तिनकौड़ी दा भार उतरनै च हून चिर नेईं ऐ। ने मौके अन्नी भाई नै बौरी-डूम-चमैरें गी मिल्लै च जाने दी सलाह् देइयै खरा गै कीता ऐ। जान-सारे गै मिल्लै च जान। सहायता-समिति दा त्रै हिस्से कम्म ते उंदे करी गै ऐ। सारी जिन्दगी च ओ उनें लोकें करी गै भुगतदा आया ऐ। उसी चेता आया, म्यूराक्षी दे वन्है पर ताड़े दे पत्तर बड्ढने दे कारण श्रीहरि कन्नै लड़ाई होई ही। श्रीहरि नै उनें-लोकें गी पकड़ी-नोआया हा। उनेंगी छुड़कानै गितै-उंदे डंगरें गी छुड़ानै गितै उसी मुन्ने दे हत्थें दे कंगन बन्धै-रक्खने पे हे। चेता आया-रातीं बेलै उसी ओ कंगन-न्यायरत्न होर परताई गे हे। उस्सै रातीं उनें देबू गी ब्राह्मने दी कहानी दा मुंढला हिस्सा सुनाया हा। उसदै परैंत गै उंदी गैह्ली च हैजा फैलेआ। लोकें दी सेवा करदे-करदे ओ उस महांमारियै दा जैह्र अपनै कन्नै लेई आया, जेका पैह्लैं मुन्ने गी, फी बिल्लू गी खाई गेआ । ओहो, ओ सारा किश जरियै बी उंदी सेवा करदा चला करदा ऐ।